કેન્દ્ર સરકારે ચાલુ વર્ષના બજેટમાં સરકારી બેંકોને વર્ષ દરમિયાન ૨૫,૦૦૦ કરોડનું ભંડોળ આપવાની જાહેરાત કરી હતી. જેના ભાગરૂપે ગત સપ્તાહમાં ૨૨,૯૧૫ કરોડ હાલ રિલીઝ કરવાની જાહેરાત નાણાં મંત્રાલય દ્વારા કરવામાં આવી હતી, સાથે જ બાકીના બીજા ભંડોળ માટે કહેવાયું છે કે, હવે પછીની રકમ બેંકોની આગળની કામગીરી જોયા બાદ ફાળવવામાં આવશે. આ સમાચાર સાંભળી સામાન્ય ટ્રેડર્સ કે રોકાણકારોમાં એવી માન્યતા પ્રવર્તવા માંડી હતી કે, બેંક શેરોમાં હવે ચમકારો જોવા મળશે અને મોટી ખરીદી આવશે, પરંતુ ખેદ સાથે આપણે તેમને જણાવવું પડશે, જગાડવા પડશે અને સમજાવવું પડશે તેવું ખાસ કંઈ બનવા જોગ હાલના સંજોગોમાં તો દેખાતું નથી. ઊલટાનું આવી ધારણા પાછળ જો થોડી ઘણી ખરીદી કે ઉછાળો આવી તો વેચાણની પોઝિશન બનાવવી કે વેચાણનો વ્યૂ અપનાવવો વધુ ફાયદાકારક પુરવાર થઈ શકે તેવી શક્યતા દેખાઈ રહી છે. શા માટે ?